Інстытуту літаратурнага перакладу я ўручыла сігнальны экзэмпляр кнігі аднаго верша “А хто там ідзе?” Янкі Купалы на ста мовах свету (у Мінску кнігу прэзентавалі 12 красавіка — Н.П.). Спадар Са Ін Кім — між іншым, паэт, літаратурны крытык — быў уражаны выданнем, бо не кожная нацыянальная літаратура мае твор, перакладзены на такую колькасць моў. Кіраўнік ведамства запэўніў, што іх установа рада распачаць перамовы наконт выдання зборніка Купалы па-карэйску.